tartuNLP/wikipedia-smugri-20251201 huggingface dataset:
Oceanic (laev 1899)

Oceanic (prefiksiga RMS ehk Royal Mail Steamer, 'kuninglik postiaurik'; kutsungitega RHDF ja MOG) oli White Star Line'ile ehitatud ookeaniliinilaev, mille eesmärgiks oli Atlandi ookeani ületus. Aurulaev ehitati Harland &amp; Wolffi laevatehases Põhja-Iiri pealinnas Belfastis. Valmides oli see esimene laev, mis ületas Great Easterni (1858) pikkust. See suundus oma esimesele reisile 6. septembril aastal 1899. Veel kaks aastat oli see maailma pikim laev, kuni selleks sai Celtic.
Kirjeldus.
Oceanicul oli kaks korstent ja kolm masti.
Kõrgetasemelisuse tõttu eelistasid laeva I klassi paljud jõukad ärimehed, kes tihti reisisid koos, korraldades ühiseid lõuna- ja õhtusööke. Laeva kutsuti hüüdnimedega "Sajandi Laev", "Sajandi Kroon", "Merede Kuninganna" ja "Valgetähe Miljonärijaht". Harva kestis selle reis üle ookeani kauem kui seitse päeva.
New Yorgi sadamas kehtis hea tava, kui laev jõudis kai äärde pärast 20.00 õhtul. Need kes soovisid maale minna, võisid seda koos pagasiga teha, need kes soovisid öö laeval veeta, nendele kohaldati hommikusöök ja lahkumine koos pagasiga alates kella 7.00 hommikul.
Sõda.
Esimese maailmasõja puhkemisel muudeti laev kahe nädalaga abiristlejaks. 8. augustil 1914 anti see Kuningliku Mereväe teenistusse, et patrullida Põhja-Šoti maismaast Fäärideni. Laeva meeskonda kuulus 439 inimest, kellest 49 olid ohvitserid. See siksakitas kustus tuledega, et äratada võimalikult vähe tähelepanu, eriti Saksa Riigi allveelaevade seas.
Hukk.
1914. aasta 8. septembri hommikul jooksis see udu ja kursimuutuse tõttu Shetlandi saarte hulka kuuluva Foula saare lähistel karile. Traallaeva Glenogili ja sõjalaeva Forwardi päästmiskatsed luhtusid. Hukk kestis Hoevdi põhjapoolsetel kaljudel 19 päeva. Enne seda veeti uppuvalt laevalt eelkõige minema laskemoon. Kõik ohvitserid ja meeskonnaliikmed pääsesid eluga.
Vrakk.
Madalas vees paikneva, pruunvetikaga kaetud ja halvas seisus ida-lääne suunalise vraki koordinaadid on 60° 07′ 019″ N ja 1° 58′ 843″ W.
Statistika.
Oma teenistuse jooksul, mille eest vastutas koos William Slayteriga 4 kaptenit, ületas laev ookeanit 372 korda, 179 ületust Liverpoolist ja 193 ületust Southamptonist, kandes kokku 309 006 reisijat.
Laeval oli hädaolukorraks kaks väiksemat päästepaati (pikkusega 7,3 m ja laiusega 2 m) ning kaheksa suuremat päästepaati (pikkusega 8,5 m ja laiusega 2,6 m) kui ka üks aurukaater. Oceanicu 6. päästepaat on üks kahest White Star Line'i allesjäänud päästepaadist.
Autopõleng

Autopõleng tekib auto süttimisel või süütamisel.
2019. aastal registreeriti näiteks USA maanteedel 189 500 autopõlengut. Eestis kutsuti 2017. aasta esimese 11 kuu jooksul päästjad välja 347 sõiduki põlengu juures. Aasta varem registreeriti Eestis 421 transpordivahendite põlengut.
Põhjused.
Süttimispõhjused võivad olla tahtlik süütamine (vandalism, kättemaks, kindlustuspettus), tehniline rike, hooletus või autoõnnetus. Põhiline põlemispõhjus on tehniline rike, näiteks õlilekked mootorist, bensiinileke, blokeerunud piduritega sõitmine, rikkis laager, hõõrduv rihm, elektriseadmestik ning lekkiv kollektoritihend. Tehnilistest riketest peamine tulekahju põhjus on kuumale pinnale sattuv põlevvedelik – õli, bensiin, diislikütus. Süttida võib ka auto last. Mõnikord on teatud automargile omane tüüpviga, mis võib põhjustada masina süttimist.
Elektriauto.
Elektriautod ja nende akud võivad põleda eriti intensiivselt ja kaua – akud süttivad üha uuesti – ning neid kustutada on seetõttu vahel keerulisem kui vedelkütusel töötavaid sõidukeid. Nii võib Tesla toodetud sõiduk põleda 24 tundi ja selle kustutamiseks kuluda ligi 11 000 liitrit vett. Samas on vähemalt Tesla väidetel nende elektriautode süttimine kümme korda haruldasem kui vedelkütusel töötavate autode süttimine sama arvu läbitud kilomeetrite juures auto kohta.
Kustutamine.
Süttimise korral soovitatakse auto kiirelt teeservas peatada ja sõitjatel autost väljuda, võimalusel akuklemmid lahti ühendada ja tulekustutit kasutada. Tulekahju peatamiseks ja ohutuse tagamiseks peab iga sõiduki lisavarustuses olema tulekustuti, mille omadused varieeruvad vastavalt sõiduki eripäradele. Teisalt piisab sõiduki kustutist vaid kiire reageerimise korral põlengu algusfaasis, suuremaid leeke sellega enam kustutada ei saa.
Eugen Uuemaa

Eugen Gottlieb Uuemaa (kuni 26. märts 1936 Neumann; 1. juuli (vkj)/ 14. juuli 1903 Tartu – 25. juuli 1940 Keskvangla, Tallinn) oli Eesti kergejõustiklane ja majandustegelane.
Lõpetas 1922. aastal Hugo Treffneri Gümnaasiumi ja 1929. aastal Tartu Ülikooli õigusteaduskonna kaubandusosakonna. Akadeemiliselt oli ta korporatsioon Vironia liige.
Oli aastatel 1925–1927 Eesti Panga Tartu osakonna ametnik, 1927–1928 välisjaoskonna juhataja, 1928–1932 raamatupidaja abi, 1932–1935 prokurist, 1935–1936 raamatupidaja ja välisjaoskonna juhataja. Oli aastatel 1936–1937 Majandusministeeriumi nõunik, 1937–1938 Majandusministeeriumi kaubandusameti juhataja, 1938–1940 kaubandusosakonna direktor. 1940. aastal oli ta Välisministeeriumi väliskaubanduse osakonna juhataja.
Ta arreteeriti Nõukogude teise okupatsiooni ajal 19. juulil 1940 (ametlikult oli olemas veel Eesti Vabariik), tegi 25. juulil 1940 Keskvanglas enesetapu. Surnukeha tuvastati 13. oktoobril 1941, Saksa teise okupatsiooni ajal, kui kaevati Tallinna Liiva kalmistul välja Nõukogude okupatsiooni ajal maetute surnukehi.
Sportlase ja sporditegelasena.
Hakkas sportima koolipõlves, oli spordiringi Ilmarine ja Tartu koolinoorte ühingu Union asutajaid ning Eesti esimese ülemaalise noorte püha võistluste tegelik juht ja üldvõitja. Tuli aastatel 1921–1924 110 m tõkkejooksus, kümnevõistluses ja hoota kõrgushüppes Eesti meistriks ning sai meistrivõistlustelt 8 muud medalit.
Ta osales Eesti eest 1924. aastal Pariisi olümpiamängude kergejõustikuvõistlusel, kus sai kümnevõistluses 16. koha.
Rak´hvusvahelistel üliõpilasmängudel sai ta 1924. aastal 110 m tõkkejooksus ja kaugushüppes hõbemedali ning teivashüppes, kuulitõukes ja teatejooksus pronksmedali.
Oli Eesti Akadeemilise Spordiklubi esimees ja 1939–1940 Kergejõustikuliidu esimees.
Isiklikku.
Tema vend oli arst Eduard Uuemaa.
Bakuu olümpiastaadion

Bakuu olümpiastaadion (aserbaidžaani keeles "Bakı Olimpiya Stadionu") on 69 870-kohaline staadion Aserbaidžaani pealinnas Bakuus. See on kavandatud ja ehitatud vastama Euroopa Jalgpalliliitude Liidu (UEFA) ja Rahvusvahelise Jalgpalliliidu Föderatsiooni (FIFA) kehtestatud staadionite rahvusvahelistele standarditele ning Rahvusvahelise Kergejõustikuliidu (IAAF) nõuetele. See on Aserbaidžaani suurim staadion.
225 000-ruutmeetrise staadioni ehitamine 650 000-ruutmeetrisele alale viidi lõpule 2015. aasta veebruaris. Boyukshori järve lähedal asuv kuuekorruseline 65,7 meetri kõrgune hoone avati 6. märtsil 2015. Staadioni peamine rentnik on Aserbaidžaani jalgpallikoondis, kes kolis sinna oma eelmisest kodust Tofiq Bahramovi vabariiklikult staadionilt. 2015. aasta juunis oli staadion Euroopa mängude peamine võistluspaik, kus korraldati avamis- ja lõputseremoonia ning mitmeid spordivõistlusi. Staadion on mõeldud UEFA Euro 2020 veerandfinaalide ja kolme alagrupimängu korraldamiseks.
Krásná Lípa

Krásná Lípa (saksa keeles "Schönlinde") on linn Tšehhis Ústí maakonnas Děčíni ringkonnas. Krásná Lípa asub Saksamaa piirist 4 km kaugusel, Děčínist ligikaudu 26 km kirdes.
Asulat on esmamainitud 1361. aastal. Alevi staatuse sai Krásná Lípa 1731. aastal ja linnaõigused 1870. aastal. Linna saksa rahvusest elanikkond saadeti aastatel 1945–1946 riigist välja, lammutati umbes 300 tühjaks jäänud maja.
Hypatius

Flavius Hypatius (kreeka keeles: Ὑπάτιος; sünniaeg teadmata, suri jaanuaris 532), oli Bütsantsi aadlik ja idas vägede komandör Justinus I ajal. Ta valiti Nikaia mässu käigus Konstantinoopolis rahva poolt uueks keisriks Justinianus I vastu ning hukati peagi pärast seda.
Elukäik.
Hypatius oli keiser Anastasius I, kes valitses enne Justinus I, õepoeg, mis andis talle ka õiguse keisritrooni nõuda. Sellest hoolimata ei olnud Hypatiusel ambitsioone keisriks saada. Hypatiusel ja tema vendadel oli hea läbisaamine nii keiser Justinus I kui ka Justinianus I. 
Nikaia rahutuste kõrghetkel sai Hypatiusest ja tema vendadest Pompeiusest ja Probusest rahva jaoks peamised kandidaadid troonile. Kui sai selgeks, et rahvas soovib uut keisrit, põgenes Probus Konstantinoopolist, Hypatius ja Pompeius otsisid peavarju keisri paleest koos Justinianus I ja Bütsantsi senatiga. Vennad ei soovinud keisri vastu üles tõusta, sest nad kartsid, et neil on liiga vähe toetajaid. Sellest hoolimata kartis Justinianus reetmist ning ta saatis senati ja vennad paleest välja, juhatades sellega võimalikud usurpaatorid otse rahvahulga kätte. Rahvas viis Hypatiuse sunniviisiliselt tema kodust hipodroomile, kus ta keisriks kuulutati. See toimus millalgi jaanuaris 532. aastal. Sellel hetkel loobus Hypatius vastuhakust rahvale ning andis rahvale järele. Tal polnud ka muud valikut, sest signaal Justinianusele oli antud ning tema olukord polnud niikuinii enam turvaline. 
Peagi surus keiserlik kaardivägi rahutuselt edukalt, kuid veriselt maha ning Justinianuse mehed arreteerisid Hypatiuse. Väidetavalt soovis Justinianus usurpaatori elu säästa, kuid tema naine Theodora oli sellele kategooriliselt vastu ning tema nõudmine jäi peale. Jaanuari lõpus Hypatius hukati.
Õõnespaneel

Õõnespaneel on eelpingestatud betoonelement mida kasutatakse põrandateks, lagedes ning mõnel juhul ka seinteks. Eelpingestatud õõnespaneeli plussiks on tema vähene kaal, kaalu vähendamiseks on paneelidel sees pikisuunalised ümara kujuga õõnsused. Normaallaius on 1200 mm, pikkus oleneb tellija vajadusest. Materjaliks on betoon tugevusega on vähemalt C50/60 ning pingearmatuur trossid.
Tootmine.
Eelpingestatud õõnespaneele valmistatakse eelpinge liinil (TAM liin). Valmistamiseks kasutatakse spetsiaalset seadet, mis liigub piki rada ja teeb ~120 m pikkuse paneeli jäigast segust (ekstruudertehnoloogia). Pärast betooni pingetugevuse saavutamist lõigatakse element vajaliku pikkusega paneeliks. Betoon tihendatakse vibra- ja nihkeltihendustehnika abil. Paneeli armeering on ainult pikisuunas ning trosside pinge ei tohi ületada 1100 MPa. Võimalik on ka toota altsoojustatud õõnespaneele, selleks kasutatakse soojustusmaterjalina vahtpolüstüreeni, konsoolpaneele ning kitsamaks või kaldu lõigatud otsaga paneele (minimaalne 30°).
 Paneeli otsadesse tehakse alapinda vee-eraldusavad, mille kaudu eemaldub ehituse ajal õõnsustesse kogunev vesi.
Ladustamine, transport ja montaaž.
Paneele tuleb ladustada ja transportida horisontaalasendis, sorteerituna tüüpide järgi, paneelide vahele tuleb asetada prussid kohakuti (otsadest ~300 mm). Paneeli alumist osa ei tohi keerata ülespoole. Paneelide tõstmiseks kasutatakse traaverseid, haaratsite kaugus on paneeli otstest sama kaugel kui vaheprussi kaugus paneelide ladustamisel. Montaažil asetatakse paneel tsementmördist tasandikule või sarnasele materjalile, mis fikseerib toe asukoha ja parandab toetustingimusi. Tugipadja paksus müüritise puhul on 10–20 mm, monteeritavate elementide puhul 10 mm.
Zliv

Zliv (saksa keeles "Sliw") on linn Tšehhis Lõuna-Tšehhi maakonnas České Budějovice ringkonnas. Zliv asuv Bezdrevi järve ääres, České Budějovice kesklinnast ligikaudu 12,5 km loodes.
Zlivi on esmamainitud 1409. aastal, linnaõigused sai 1960. aastal.
Lanžhot

Lanžhot (saksa keeles "Landshut") on linn Tšehhis Lõuna-Morava maakonnas Břeclavi ringkonnas. Lanžhoti kesklinn asub Slovakkia piirist ligi 3 km kaugusel ja Austria piirist 4,5 km kaugusel.
Lanžhoti on esmamainitud 1384. aastal. Alevi staatuse sai Lanžhot 1900. aastal ja linnaõigused 27. juunil 2001.
Franco Foda

Franco Foda (sündinud 23. aprillil 1966 Mainzis) on Saksamaa jalgpallitreener ja endine jalgpallur.
Tema jalgpallurikarjäär kestis aastatel 1983–2001. Mängijana oli tema positsioon kaitsja. Klubikarjääri jooksul mängis ta Saksamaa klubides 1. FC Kaiserslautern, Bielefeldi Arminia, 1. FC Saarbrücken, Leverkuseni Bayer ja VfB Stuttgart, Austria klubis Grazi Sturm ning Šveitsi klubis FC Basel. Grazi Sturmiga tuli ta hooaegadel 1997–98 ja 1998–99 Austria meistriks. 1987. aastal pidas Foda kaks mängu Lääne-Saksamaa jalgpallikoondises.
Treenerina alustas Foda tööd oma viimase koduklubi Grazi Sturmi juures. Aastatel 2002–2003, 2006–2012 ja 2014–2017 on ta olnud klubi peatreener. Peatreenerina tuli ta Sturmiga Austria meistriks hooajal 2010–11. Lisaks oli ta 2012–2013 1. FC Kaiserslauterni peatreener. Alates 2018. aasta jaanuarist on Foda olnud Austria jalgpallikoondise peatreener.
Darko Velkovski

Darko Velkovski (makedoonia keeles Дарко Велковски; sündinud 21. juunil 1995 Skopjes) on Põhja-Makedoonia jalgpallur, kes mängib keskkaitsjana Horvaatia kõrgliiga klubis Rijeka ja Põhja-Makedoonia jalgpallikoondises.
Aastatel 2011–2015 mängis ta Põhja-Makedoonia klubis FK Rabotnički. Hooajal 2013–14 tuli ta Rabotničkiga Põhja-Makedoonia meistriks ning võitis hooaegadel 2013–14 ja 2014–15 Põhja-Makedoonia karikavõistlused. Aastatel 2015–2018 mängis ta Põhja-Makedoonia kõrgliigas FK Vardari meeskonnas ning tuli hooaegadel 2015–16 ja 2016–17 klubiga Põhja-Makedoonia meistriks.
2018. aastal liitus ta Rijekaga. Hooaegadel 2018–19 ja 2019–20 on ta klubiga võitnud Horvaatia karika.
Põhja-Makedoonia jalgpallikoondises debüteeris Velkovski 18. juunil 2014 sõprusmängus Hiina vastu. Koondisekarjääri esimese värava lõi ta 8. oktoobril 2020 EM-i valikturniiri "play-off"-kohtumises Kosovo vastu. Ta kuulub Põhja-Makedoonia koondisse 2020. aasta Euroopa meistrivõistlustel.
Sirje Elevant

Sirje Elevant (4. märts 1957 Pällu, Mustvee rajoon – 18. märts 2005 Tallinn) oli eesti meedik ja psühholoog.
Ta lõpetas 1975. aastal Nõo Keskkooli. Moskva kõrgkoolis päevases õppes omandatud esimese kõrghariduse järel lõpetas ta 1988. aastal kaugõppes Tartu Riikliku Ülikooli ajalooteaduskonna sotsiaalpsühholoogia erialal.
Daniel Avramovski

Daniel Avramovski (makedoonia keeles Даниел Аврамовски; sündinud 20. veebruaril 1995 Skopjes) on Põhja-Makedoonia jalgpallur, kes mängib ründava poolkaitsjana Türgi esiliigaklubis Iğdır ja Põhja-Makedoonia jalgpallikoondises.
Põhja-Makedoonia kõrgliigas debüteeris ta hooajal 2010–11 FK Rabotnički meeskonnas. Hooajal 2013–14 mängis ta laenul Gjorče Petrovi FK Makedonijas.
2014. aasta juulis sõlmis ta kolmeaastase lepingu Serbia kõrgliigaklubiga Belgradi Crvena Zvezda. Hooajal 2015–16 oli ta Crvena Zvezdast laenul teises Serbia kõrgliigaklubis, OFK Beogradis.
2016. aasta detsembris siirdus ta Sloveenia kõrgliigaklubisse Ljubljana Olimpija. Hooajal 2017–18 oli taas laenul Serbia kõrgliigas, mängides FK Vojvodina meeskonnas.
Aastatel 2019–2020 mängis ta Põhja-Makedoonia kõrgliiga klubis FK Vardar. Hooajal 2019–20 oli ta Põhja-Makedoonia kõrgliiga suurim väravakütt (11 väravat). Seejärel liitus ta Türgi kõrgliigaklubiga Kayserispor. Aastatel 2022–2023 mängis ta Bosnia ja Hertsegoviina klubis Sarajevoja 2023–2024 Türgi esiliigaklubis Boluspor.
Põhja-Makedoonia jalgpallikoondises tegi Avramovski debüüdi 18. juunil 2014 sõprusmängus Hiina vastu. Ta kuulus Põhja-Makedoonia koondisse 2021. aasta Euroopa meistrivõistlustel.
Millstatti järv

Millstatti järv (saksa "Millstätter See", mõnikord "Millstättersee") on järv Austrias Kärnteni liidumaal.
See asub merepinnast 588 m kõrgusel, Drava orust põhja pool Gurktali Alpides (Nocki mäed), Spittal an der Drau linna lähedal. Pindalaga 13,3 km² on Millstatti järv suuruselt teine järv Kärntenis (Wörthi järve järel), ehkki sügavusega 142 m ülekaalukalt kõige mahukam.
Selle järsk kallas annab järvele fjordilaadse iseloomu. Kuni 2100 m kõrgused Millstätter Alpe mäed põhjas kaitsevad seda külmade tuulte eest, nii võib vee temperatuur suviti tõusta 25 °C-ni. Kitsas ja pikk veepeegel ulatub üle 12 km idast läände. Lõunas eraldab järve paralleelsest Drava orust 2 km laiune ja 876 m kõrgune metsane Hochgoschi platoo.
Järve nimi tuleb Millstatti turulinnast põhjakaldal. Teised omavalitsused järve ääres on Seeboden ja Radenthein-Döbriach. Varjuline lõunakallas, kaitseala 1970. aastast, on peaaegu asustamata.
Geoloogia.
Järv tekkis viimasel "(würmi)" jääajal u. 20 000 aastat tagasi, kui Drava liustiku põhjapoolne nihe sulas kohapeal ja jättis oma lääneserva ulatuslike fluviaalsete setetega surnud jää sulavett tõkestama. Pidev erosiooniline langetamine sulglohu tühjendamise teel Lieseri jõkke järgnevate aastatuhandete jooksul tekitas kraavi, mis alandas oluliselt veetaset.
Millstatti piirkond on osa austria-alpide katetest, mis koosneb gneisist ja kvartsiidilademetega šistidest, mis tekkisid liiva ja savimineraalide moondega, tõenäoliselt ordoviitsiumis. Kõrgemad haarded hõlmavad granaatseid šiste, mis sisaldavad mitmeid amfiboolide esinemisi.
Limnoloogia.
Järve voolab arvukalt ojasid, neist suurim on Riegerbach Döbriachi juures. Järve lääneotsast viib lühike Seebachi oja vee Lieseri jõkke, mis ise on Drava lisajõgi. Oligotroofsel järvel oma sügava nõoga on suur hüpolimniline maht ja meromiktilised veed, mis on selged ja saavutavad joogivee kvaliteedi.
Kalapüük, eriti forelli, oli elanikele iidsetest aegadest olnud toidu ja töö allikas. Tänapäeval on sportlik kalapüük ja õngitsemine üsna tavaline mitte ainult forelli, vaid ka mitme karplaste perekonna, säga, haugi, koha, ahvena ja angerja jaoks.
Transport.
Millstatti järve juurde pääseb Spittal-Millstättersee jaama kaudu Tauerni raudteeliini reisirongiteenusega, mida pakub Austria Liiduraudteed (ÖBB). B98 Millstätter Straße maantee kulgeb piki järve põhjakallast, ühendades selle Spittal/Millstätter See ristmikul Tauern Autobahniga (A10) Salzburgist Villachisse (osa Euroopa teest E55).
1901. aastast pakub järvel suviti laevatransporti ettevõte Millstättersee, kellel on neli alust.
Daniel Bachmann

Daniel Bachmann (sündinud 9. juulil 1994 Wiener Neustadtis) on Austria jalgpallur, kes mängib väravavahina Inglismaa Premier League'i klubis Watford ja Austria jalgpallikoondises.
2011. aastal liitus ta Inglismaa klubiga Stoke City. Hooajal 2014–15 oli ta Stoke Cityst laenul Inglismaa tugevuselt viienda liiga klubis Wrexham ning hooajal 2015–16 Šotimaa kõrgliiga klubis Ross County ja Inglismaa tugevuselt kolmanda liiga klubis Bury.
2017. aasta juulis sõlmis ta lepingu Watfordiga. Hooajal 2018–19 oli ta Watfordist laenul Šotimaa kõrgliiga klubis Kilmarnock. Watfordi meeskonnas debüteeris Bachmann 2020. aasta jaanuaris Inglismaa karikavõistlustel. Liigadebüüdi tegi ta Watfordi meeskonnas 16. jaanuaril 2021, kui Inglismaa esiliigas kohtuti Huddersfield Towniga. Hooaja 2020–21 teises pooles kujunes Bachmann Watfordi põhiväravavahiks ning ta aitas klubil tagasi Inglismaa kõrgliigasse jõuda.
Austria jalgpallikoondises tegi Bachmann debüüdi 2. juunil 2021 sõprusmängus Inglismaa vastu. Ta kuulub Austria koondisse 2020. aasta Euroopa meistrivõistlustel.
Christoph Baumgartner

Christoph Baumgartner (sündinud 1. augustil 1999 Hornis) on Austria jalgpallur, kes mängib poolkaitsjana Saksamaa kõrgliiga klubis RB Leipzig ja Austria jalgpallikoondises.
Ta liitus Hoffenheimiga 2017. aastal. Klubi meeskonnas debüteeris ta Saksamaa kõrgliigas 11. mail 2019 mängus Bremeni Werderi vastu. Esimese värava lõi ta Saksamaa kõrgliigas sama aasta 17. detsembril mängus Union Berlin vastu. Kokku lõi ta hooajal 2019–20 Saksamaa kõrgliigas seitse väravat. Suvel 2023 liitus ta 24 miljoni euro eest RB Leipzigiga.
Austria jalgpallikoondises tegi debüüdi 4. septembril 2020 UEFA Rahvuste Liiga mängus Norra vastu. Koondisekarjääri esimese värava lõi ta oma teises koondisemängus, sama aasta 7. septembril Rumeenia vastu. Ta kuulub Austria koondisse 2020. aasta Euroopa meistrivõistlustel.
Tema vanem vend Dominik Baumgartner on samuti jalgpallur.
Xaver Schlager

Xaver Schlager (sündinud 28. septembril 1997 Linzis) on Austria jalgpallur, kes mängib poolkaitsjana Saksamaa kõrgliigaklubis Leipzig ja Austria jalgpallikoondises.
2009. aastal liitus ta Salzburgi Red Bulli noorteakadeemiaga. Aastatel 2015–2017 mängis ta põhiliselt klubi reservmeeskonnas FC Liefering Austria esiliigas. Red Bulli meeskonnas debüteeris Schalger Austria kõrgliigas hooajal 2015–16. Esimese värava lõi ta Austria kõrgliigas 11. märtsil 2017 mängus Mödlingi Admira Wackeri vastu. Regulaarselt hakkas ta Red Bulli meeskonnas mängima hooajal 2017–18. Aastatel 2017, 2018 ja 2019 tuli ta klubiga Austria meistriks.
2019. aasta juunis sõlmis ta lepingu Saksamaa kõrgliigaklubiga VfL Wolfsburg. Esimese värava Saksamaa kõrgliigas lõi ta sama aasta 15. detsembril mängus Mönchengladbachi Borussia vastu.
2022. aasta juunis sõlmis ta nelja-aastase lepingu Leipzigiga.
Austria jalgpallikoondises tegi Schlager debüüdi 23. märtsil 2018 sõprusmängus Sloveenia vastu. Koondisekarjääri esimese värava lõi ta 18. novembril 2018 UEFA Rahvuste Liiga mängus Põhja-Iirimaa vastu. Ta kuulus Austria koondisse 2021. aasta Euroopa meistrivõistlustel.
Weißensee (järv Kärntenis)

Weißensee on järv Austria Kärnteni liidumaal Gailtali Alpides. See kõrgelasuv suplusjärv jagab oma nime Weißensee vallaga põhja- ja lõunakaldal.
Liustikujärve läänekallas asub Kreuzbergi sadula lähedal, kust kulgeb maantee Greifenburgist Hermagori. Väiksem mägitee kulgeb Drava orust Stockenboi kaudu idaotsa. Vaatamata kõrgusele 930 m merepinnast võib järve pinna temperatuur suvekuudel tõusta 24 °C-ni, samas talvel külmub veepind täielikult ja võimaldab jääl uisutada.
Järsu kalda tõttu on idaosa peaaegu asustamata, ainult kitsas rada viib sinna, kus järveni ulatub Stockenboi vald. Sealt voolab Weißenbachi oja alla Drava orgu. Piki kallast on ümbritsevatest Lõuna-Lubjakivialpidest pärit kriidipangad, mis annavad veele iseloomuliku värvi ja Weißenseele ('valge järv') selle nime.
Umbes 2/3 järve pinnast on kaitseala osa. Laevatransporti järvel pakuvad neli alust ja kiirpaat, peale ühistranspordi on mootorpaatide kasutamine keelatud. Järve vesi ulatub joogivee kvaliteedini. Piirkonnas on palju elusloodust. See sisaldab palju kalaliike, eriti forelli, karpkala, ahvenat ja haugi. Samuti on palju linnuliike, alates partidest kuni hanede ja haigruteni.
Oceanic (laev 1870)

Oceanic (prefiksiga RMS ehk Royal Mail Steamer, 'kuninglik postiaurik') oli White Star Line'i esimene ookeaniliinilaev, mille algeseks ülesandeks oli Atlandi ookeani ületus. 1875. aastal prahiti see kompaniile Occidental and Oriental Steamship Company, mille alt pakkus Vaiksel ookeanil reisijateveoteenust kuni aastani 1895, mil see müüdi vanarauaks. Aasta hiljem see lammutati Thamesi jõel.
Üks kuulsamaid reisijaid laeval oli Nellie Bly.
Konrad Laimer

Konrad Laimer (sündinud 27. mail 1997 Salzburgis) on Austria jalgpallur, kes mängib poolkaitsjana Saksamaa kõrgliiga klubis Müncheni Bayern ja Austria jalgpallikoondises.
Ta alustas klubikarjääri Salzburgi Red Bullis. Klubi põhimeeskonnas debüteeris ta Austria kõrgliigas 2014. aasta septembris. Esimese värava Austria kõrgliigas lõi ta 23. aprillil 2016 mängus Altachi Rheindorfi vastu. Aastatel 2015, 2016 ja 2017 tuli Laimer Red Bulliga Austria meistriks.
2017. aasta juunis sõlmis ta nelja-aastase lepingu RB Leipzigiga. Esimese värava Saksamaa kõrgliigas lõi ta 27. jaanuaril 2019 mängus Fortuna Düsseldorfi vastu. 2021. aastal pikendas ta Leipzgiga lepingut kahe aasta võrra.
Austria jalgpallikoondises debüteeris Laimer 7. juunil 2019 EM-i valikmängus Sloveenia vastu. Koondisekarjääri esimese värava lõi ta sama aasta 6. septembril EM-i valikmängus Läti vastu. Ta kuulub Austria koondisse 2020. aasta Euroopa meistrivõistlustel.
Andreas Ulmer

Andreas Ulmer (sündinud 30. oktoobril 1985 Linzis) on Austria jalgpallur, kes mängib vasakkaitsjana Austria kõrgliiga klubis Salzburgi Red Bull ja Austria jalgpallikoondises. Ta on klubi meeskonna kapten.
Ta alustas klubikarjääri Viini Austrias, mille meeskonnas debüteeris ta Austria kõrgliigas hooajal 2004–05. Aastatel 2005–2008 mängis ta põhiliselt klubi reservmeeskonnas Austria esiliigas. Hooaja 2008–09 esimeses pooles mängis ta Austria kõrgliigas SV Riedi võistkonnas.
2009. aasta jaanuaris siirdus ta Red Bulli. Ta on tulnud klubiga Austria meistriks kokku 11 korda, alates hooajast 2013–14 kaheksal hooajal järjest.
Austria jalgpallikoondises debüteeris Ulmer 2009. aastal. Ta kuulub Austria koondisse 2020. aasta Euroopa meistrivõistlustel.
Gmünd in Kärnten

Gmünd in Kärnten on ajalooline linn Austria Kärnteni liidumaa Spittal an der Drau ringkonnas. 
Omavalitsus asub Kesk-Ida-Alpide Kõrg-Tauerni mäestiku Ankogeli rühma kaguservas. Vanalinn asub Lieseri jõe orus, mis on Drava vasakpoolne lisajõgi. Läänes viib Maltatal üles Kölnbreini paisuni. Idas külgneb Gmünd Kremsiga Gurktali Alpides.
Omavalitsuse osad on Gmünd, Kreuschlach ja Landfrass.
Gmündi pääseb Tauern Autobahnilt (A 10), mis kulgeb Salzburgist Villachisse. Lähim rongijaam on Tauerni raudteeliinil Spittal an der Draus.
Ajalugu.
Endise mansio asukohta Drava orust Katschbergi kuru kaudu Iuvavumisse (Salzburg) viival Rooma teel asutas Gmündi linna tõenäoliselt Salzburgi peapiiskop Eberhard II, kuna seda on esmamainitud 1252. aasta dokumendis. Sellest tehti peapiiskopkonna lõunapoolne eelpost Kärnteni hertsogkonnas, turgu on mainitud 1273. aastal ja linnaõiguse sai Gmünd 1346. aastal.
Künkal vanalinna kohal on Gmündi lossi varemed, pärit samuti 13. sajandi keskpaigast. Austria-Ungari sõja ajal 1487. aastal okupeeriti ja hävitati see kuningas Mátyás I vägede poolt pärast seitsme aasta pikkust piiramist ja ehitati uuesti üles aastatel 1502–1506 Salzburgi peapiiskopi Leonhard von Keutschachi poolt. 1525. aasta Saksa talurahvasõja ajal piirati seda jälle, kuid ei vallutatud. Peapiiskop Wolf Dietrich von Raitenau lasi hoonet 1607. aastal laiendada. 1886. aasta tulekahjus laastatud hoonet taastati alates 1950. aastast ning kasutatakse tänapäeval teatrietenduste, kontsertide ja loengute jaoks, sealhulgas vaatetorn ja restoran.
Gooti stiilis Maarja taevaminemise kihelkonnakirik pühitseti 1399. aastal. Linnast põhja pool asub "Kreuzbichli" jagatud kabel 1588. aastast; ajalooline Rooma tee kulgeb otse altari ja löövi vahelt, mis lisati 1784. aastal. Nelja väravaga linnamüüride vahele püstitati aastatel 1651–1654 Itaalia Lodroni aadliperekonna, Salzburgi peapiiskoppide sugulaste ja ametnike barokkpalee.
1944. aastast asus Ferdinand Porsche inseneribüroo peakontor Gmündis. Riigiminister Albert Speer oli veennud "Wehrwirtschaftsführerit" vältima liitlaste pommirünnakuid Stuttgardi Zuffenhauseni linnajaos ning Porsche valis endise saeveski valduse Karnerau külas, tema Zell am See mõisa lähedal. Pärast Teise maailmasõja lõppu ta arreteeriti, samas tema poeg Ferry Porsche koos Erwin Komendaga töötasid välja ja ehitasid Gmündis esimese Porsche 356 sportauto, sealhulgas prototüüp No.1 1948. aastast. 1982. aastal avati endise tehase lähedal Porsche eramuuseum Porsche 356 koguga.
Hans Lohk

Hans Lohk (13. september 1867 Vanamõisa küla, Viljandimaa – 23. jaanuar 1942 Ussollagi vangilaager, Permi oblast, Venemaa) oli eesti arst ja diplomaat.
Ta õppis Kabila küla- ja Suure-Jaani kihelkonnakoolis. Gümnaasiumihariduse sai Hugo Treffneri eragümnaasiumis. 1890. aastal astus ta Tartu ülikooli arstiteaduskonda, ülikooli lõpetas 1895. aastal. Akadeemiliselt kuulus Eesti Üliõpilaste Seltsi.
Pärast ülikooli lõpetamist töötas ta ühe aasta arstina Viljandis. 1897. aastal siirdus ta Peterburi, kus tutvus eksperimentaal-arstiteaduse instituudis marutõve raviga. Organiseeris seejärel Vladivostokis Pasteuri asutuse ja oli selle juhataja aastail 1898–1923, oli samal ajal sadama karantiini ja kommertskooli arst, keskvangla hospidali juhataja ja Vladivostoki linna tervishoiuarst. Ta asutas Vladivostoki Eesti seltsi ja oli selle esimees aastatel 1917–1923. Oli ka Kaug-Ida Eesti organisatsioonide keskbüroo esimees. Aktiivse erialase tegevuse eest valiti ta Vladivostoki Arstide Seltsi auliikmeks.
Aastatel 1919–1923 oli ta Eesti Vabariigi esindaja ja Soome asekonsul Kaug-Idas ja Hiina valitsuse juures. 1923. aastal pöördus ta tagasi Eestisse ja määrati sekretär-konsuliks, hiljem saadiku kohusetäitjaks Leedus, Kaunases. 1926–1933 oli ta Eesti Vabariigi peakonsul Leningradis. Lahkus siis diplomaatiliselt töölt ja asus elama Tartus. Ka pensionipõlves osales ta seltskondlikus tegevuses: oli sihtasutuse Bergmanni abiraha valitsuse laekur ja kinnisvarade valitseja, Tartu linna kaunistamise ja heakorra seltsi juhatuse liige. 
Vangistati NKVD poolt 22. juunil 1941 Tartus ning saadeti Permi oblastisse Ussollagi vangilaagrisse, kus ta suri.
Isiklikku.
Hans Lohu poeg on tuntud arhitekt Elmar Lohk.
Hampden Park

Hampden Park (sageli nimetatud ka "Hampdeniks") on jalgpallistaadion Šotimaal Glasgow's Mount Florida piirkonnas. Staadion mahutab 51 866 pealtvaatajat, mis on Šotimaa jalgpalli rahvusstaadion. See on Šotimaa jalgpallikoondise tavaline kodukoht ja on üle sajandi klubi Queen's Park F.C. kodu. Hampden korraldab regulaarselt Šoti karika ja Šotimaa liiga karikavõistluste viimaseid etappe ning seda on kasutatud ka kontsertide ja muude spordiürituste jaoks, näiteks kui see oli 2014. aasta rahvaste ühenduste mängude kergejõustikustaadioniks ümber kujundatud.
19. sajandil oli Glasgow's eri paigus kaks staadioni nimega Hampden Park. Staadion praegusel alal avati 31. oktoobril 1903. Hampden sel ajal maailma suurim staadion, mille suurus oli üle 100 000 istekoha. Aastatel 1927–1937 suurendati seda veelgi, saavutades tipu 150 000. Šotimaa ja Inglismaa 1937. aasta mängu rekordiline osavõtt oli 149 415 pealtvaatajat, mis on Euroopa rahvusvahelise jalgpallivõistluse rekord. Rangemad ohutusnõuded tähendasid, et 1977. aastal vähendati istekohti 81 000-le. Staadion on sellest ajast alates täielikult renoveeritud, viimati tehti seda 1999. aastal.
Staadion valiti Euroopa linnades peetava UEFA Euro 2020 üheks toimumiskohaks ja sellel korraldatakse kolm alagrupimängu ja üks väljalangemismängudest.
Käina lennuväli

Käina lennuväli oli Hiiumaal endise Putkaste mõisa ja Kogri küla vahel põllul aastatel 1945–1964 tegutsenud tsiviillennuväli. 
Valli lennuväli.
1939. aasta NSV Liidu ja Eesti nn baaside lepingu alusel Eestis lennuväljade ehitamiseks eraldatud maa-alade seas ei olnud ühtegi Hiiumaal asunud ala. 1. novembril 1939 eraldati NSV Liidu õhujõududele lennuväljade ehitamiseks maa-alad Laokülas, Kloogal, Kuusikul, Kehtnas, Ungrus (Haapsalu lähistel), Sinalepas. Kuressaare lähistel anti seal äsja valminud tsiviillennuvälja maa-ala ajutiseks kasutamiseks. 1939. aasta 15. detsembri direktiiviga nõuti Hiiumaale lennuvälja rajamist. Sobiv koht uue lennuvälja jaoks leiti Käina vallas endise Putkaste mõisa väljadel ning Eesti valitsuse 8. jaanuari 1940 otsusega anti see NSV Liidu lennuväele operatiivõppe aerodroomi rajamiseks rendile. NSV Liidu lennuvägi andis uuele rajatavale lennuväljale nimeks "Valli lennuväli". Valli lennuvälja ehitus kestis kuni 23. veebruarini 1941. aastal ja 28. veebruaril paiknes sinna 15. hävituslennuväepolk.
Käina kandis oli kaks vene lennuvälja, üks Putkaste mõisa ja Kogri küla vahel lagedal põllul. Teine lennuväli oli Kaupsis (teel Käinast Kõrgessaare poole asuv lage väli oli ka lennuväli).
Valli lennuvälja kasutati 1941. aastal sõjategevuses Hiiumaal asunud Punaarmee ja Balti laevastiku väeosade varustamisel ja evakueerimisel.
Käina lennuväli.
Regulaarne lennuühendus Tallinna ja Hiiumaa vahel algas 24. juulil 1945, mil saabus esimene plaanipärane postilennuk. 1963. aastal rajati Kärdla lennujaam.
Käina lennujaama hoone asus Kogri vanas koolimajas.
Sildenafiil

Sildenafiil, tootenimega Viagra, on ravim, mida kasutatakse erektsioonihäirete ja pulmonaalse arteriaalse hüpertensiooni raviks. Pole veel teada, kas see on efektiivne ka naiste seksuaalhäirete raviks. Seda võetakse suu kaudu või süstitakse veeni. Mõju algab tavaliselt 20 minuti jooksul ja kestab umbes 2 tundi. 
Levinud kõrvaltoimed on peavalud, kõrvetised ja naha punetus, ettevaatlik tuleb olla kardiovaskulaarsed haiguste põdejatel. Harvaesinevate, kuid tõsiste kõrvaltoimete hulka kuulub pikaajaline erektsioon (priapism), mis võib põhjustada suguti kahjustusi, nägemisprobleeme ja kuulmislangust. Sildenafiili ei tohi inimesed võtta koos nitraatidega, nagu nitroglütseriin (glütseriintrinitraat), kuna see võib põhjustada ohtlikku vererõhu langust.
Sildenafiil blokeerib fosfodiesteraas 5-e (PDE5) – ensüümi, mis soodustab suguti verevoolu reguleerivat cGMP lagunemist. See nõuab töötamiseks siiski seksuaalset erutust. Selle tulemuseks on ka kopsude veresoonte laienemine.
Pfizer avastas selle ravimi kõnealuse toime algselt 1989. aastal, otsides ravimit südamega seotud valudele rinnus. See kiideti heaks meditsiiniliseks kasutamiseks Ameerika Ühendriikides ja Euroopa Liidus 1998. aastal. 2017. aastal oli see Ameerika Ühendriikides 217. kõige sagedamini välja kirjutatud ravim (rohkem kui kaks miljonit retsepti). 2017. aastal sai see ravimitena kõigile tootmiseks kättesaadavaks pärast seda, kui Pfizeri patendid aegusid.
Viagra on üks maailma enam võltsitud ravimeid. Pfizeri uuringu kohaselt müüs umbes 80% Viagrat müüvatest veebipoodidest võltsinguid.
Foula

Foula (šoti keeles "Foola", gaeli keeles "Fughlaigh", vanapõhja keeles "Fugløy") on Šotimaa Shetlandi saarestikus asuv saar. See on Ühendkuningriigi üks kõrvalisemaid püsiasustusega saari. Foula lähistel jooksis karile, purunes ja hukkus aurulaev Oceanic.
Selçuki ülikool

Selçuki Ülikool ("Selçuk Üniversitesi") on Türgi riiklik kõrgkool, mis asutati 1975. aastal Konya linnas.
Organisatsioon.
Selçuki ülikool viib läbi haridustegevust 22 teaduskonnas, 1 riiklikus konservatooriumis ja rakenduskeskustes. Selçuki ülikoolis õpib ligi 85 000 üliõpilast ning töötajaid on umbes 3900.
Piilsi raudteejaam

Piilsi raudteejaam oli kitsarööpmeline pooljaam Sonda–Mustvee raudteel Mustvee vallas Piilsi külas. Jaam avati ühes raudteega 1. augustil 1926.
Piilsi raudteejaam suleti 1968. aasta mais seoses Avinurme–Mustvee kitsarööpmelise raudteelõigu sulgemisega.
Jaamahoone.
Algselt täitis jaamahoone rolli tsaariaegne laiarööpmeline reisivagun, mille jäänused olid alles veel ka kaua peale raudtee sulgemist. 
Piilsi silikaattellistest jaamahoone ehitati aastatel 1932–1936 Hendrik Otlooti projekti järgi analoogselt Ülenurme jaamahoonega. 
Kahekorruselises funktsionalistlikus stiilis jaamahoones asus lisaks jaamatöötajate ruumidele neli korterit, piletikassa ja ooteruum. 
Hoone on säilinud, kuid praegu kasutuseta. Jaama silt asub alates 2002. aasta suvest Lavassaare muuseumis.
Plancki ühikud

Plancki ühikud moodustavad mõõtühikute süsteemi, mille esitas 1901. aastal Saksa füüsik Max Planck. Need on loomulikud ühikud, mis saadakse järgmiste füüsikakonstantide (looduskonstantide) korrutiste või jagatistena:
Plancki ühikusüsteemis on nende konstantide arvuline väärtus 1, mis lihtsustab paljusid arvutusi.
Plancki süsteemi tähtsus seisab eelkõige selles, et sellega on kindlaks määratud ühiksuuruste alampiirid, sealhulgas vähim võimalik pikkus ja lühim võimalik ajavahemik. Nendest väiksemate väärtuste korral pole seni tuntud füüsikaseadused enam kasutatavad. 
Põhiühikud.
Plancki põhiühikud tulenevad pikkuse, massi ja aja dimensioonidest ja avalduvad kolme konstandi kaudu: formula_7, formula_8 ja formula_9. Lisaks loetakse Plancki süsteemi põhiühikuteks ka Plancki laeng ja Plancki temperatuur; nende esitamiseks on vaja vastavalt elektrilist konstanti formula_10 ja Boltzmanni konstanti formula_11. Plancki laeng täidab seejuures tingimust, et kahe Plancki massi vaheline gravitatsioonijõud ja kahe Plancki laengu vaheline elektromagnetiline jõud on ühetugevused: formula_12.
Konstandi formula_13 asemel võetakse mõnikord üheks formula_14. Siis esitub massiühik taandatud massina:
formula_15.
Tuletatud ühikud.
Viie põhiühiku kõrval on kasutusel ka järgmised tuletatud Plancki ühikud.
Thevenini teoreem

Thevenini teoreem, ka Helmholtzi-Thévenini teoreem, on lineaarsete elektriahelate teoorias teoreem, mille kohaselt mistahes viisil kahe väljundklemmi vahele ühendatud lineaarsete elementidega elektriahel on asendatav ekvivalentse ideaalse pingeallika ja ekvivalentse takisti jadaühendusega, kusjuures
Ekvivalentsete parameetritega formula_1 ja formula_3 skeemi nimetatakse vaadeldava elektriahela kui „musta kasti“ Thevenini aseskeemiks.
Ekvivalentsed parameetrid saadakse eksperimentaalselt kahe mõõtmise tulemusena:
Ekvivalentsus tähendab siin seda, et ühesuguse koormuse korral on pinge ja vool aseskeemi klemmidel niisama suured kui tegeliku ahela klemmidel.
Kirjeldatud teoreemi formuleeris kõigepealt Saksa teadlane Hermann von Helmholtz 1853. aastat ja seejärel temast sõltumatult Prantsuse elektriinsener Léon Charles Thévenin 1883. aastal. Selle teoreemi kasutamine võimaldab lihtsustada elektriahelate analüüsi.
Nortoni teoreem

Nortoni teoreem on lineaarsete elektriahelate teoorias teoreem, mille kohaselt mistahes viisil kahe väljundklemmi vahele ühendatud lineaarsete elementidega elektriahel on asendatav ekvivalentse ideaalse pingeallika ja ekvivalentse takisti rööpühendusega.
Nortoni aseskeemi ekvivalentsed suurused saadakse analoogselt Thevenini aseskeemi parameetritega.
Mõlemad aseskeemid on teineteisega ekvivalentsed, kusjuures takistus formula_1 on mõlemas skeemis ühesuurune ja formula_2.
Teoreemi ja aseskeemi esitas 1926. aastal USA elektroonikainsener Edward Lawry Norton.
Lukáš Masopust

Lukáš Masopust (sündinud 12. veebruaril 1993 Božejovis) on Tšehhi jalgpallur, kes mängib poolkaitsjana Tšehhi kõrgliiga klubis Praha Slavia ja Tšehhi jalgpallikoondises.
Ta alustas klubikarjääri Jihlava Vysočinas, mille meeskonnas debüteeris ta Tšehhi kõrgliigas hooajal 2012–13. Aastatel 2015–2018 mängis ta Tšehhi kõrgliigas FK Jabloneci meeskonnas.
2018. aasta detsembris sõlmis ta kolme ja poole aasta pikkuse lepingu Slaviaga. Hooaegadel 2018–19, 2019–20 ja 2020–21 on ta klubiga tulnud Tšehhi meistriks.
Tšehhi jalgpallikoondises debüteeris Masopust 26. märtsil 2018 sõprusmängus Hiina vastu. Koondisekarjääri esimese värava lõi ta 10. septembril 2019 EM-i valikmängus Montenegro vastu. Ta kuulub Tšehhi koondisse 2020. aasta Euroopa meistrivõistlustel.
Jakub Jankto

Jakub Jankto (sündinud 19. jaanuaril 1996 Prahas) on Tšehhi jalgpallur, kes mängib vasakpoolkaitsjana Hispaania kõrgliiga klubis Getafe ja Tšehhi jalgpallikoondises.
2014. aastal liitus ta Itaalia klubiga Udinese. Hooajal 2015–16 debüteeris ta Itaalia esiliiga klubis Ascoli, kus ta mängis Udinesest laenul. Udinese meeskonnas mängis Jankto Itaalia kõrgliigas aastatel 2016–2018.
2018. aasta juulis läks ta Udinesest laenule Itaalia kõrgliiga klubisse Sampdoria, sõlmides hiljem klubiga püsiva lepingu.
2021. aasta augustis sõlmis ta kaheaastase lepingu Getafega.
Tšehhi jalgpallikoondises debüteeris Jankto 22. märtsil 2017 sõprusmängus Leedu vastu ja lõi selles mängus ka koondisekarjääri esimese värava. Ta kuulus Tšehhi koondisse 2021. aasta Euroopa meistrivõistlustel.
2017. aastal valiti Jankto Tšehhi jalgpalli aasta talendiks.
Alex Král

Alex Král (sündinud 19. mail 1998 Košices) on Slovakkias sündinud Tšehhi jalgpallur, kes mängib kaitsva poolkaitsjana Hispaania kõrgliigaklubis Espanyol ja Tšehhi jalgpallikoondises.
Ta alustas klubikarjääri Tšehhi klubis FK Teplice, mille meeskonnas debüteeris ta Tšehhi kõrgliigas hooajal 2016–17.
2019. aasta jaanuaris sõlmis ta lepingu Tšehhi kõrgliigaklubiga Praha Slavia. Sama aasta septembris siirdus ta Venemaa kõrgliigaklubisse Moskva Spartak, kellega sõlmis viieaastase lepingu. 2021. aasta augustis suundus Spartakist laenule Inglismaa kõrgliigaklubisse West Ham Unitedi, kus sai hooaja jooksul kirja vaid kuus mängu, millest ainult ühe Inglismaa kõrgliigas. Hooajal 2022/23 oli ta Spartakist laenul Saksamaa kõrgliigaklubis Schalke.
2023. aasta juunis liitus ta Saksamaa kõrgliigaklubiga Berliini Union. 2024. aasta augustis läks ta sealt laenule äsja Hispaania kõrgliigasse tagasi tõusnud klubisse Espanyol.
Tšehhi jalgpallikoondises debüteeris Král 26. septembril 2019 sõprusmängus Brasiilia vastu. Koondisekarjääri esimese värava lõi ta sama aasta 14. oktoobril sõprusmängus Põhja-Iirimaa vastu. Ta kuulus Tšehhi koondisse 2021. aasta Euroopa meistrivõistlustel.
Oceanic (lõpetamata laev)

Oceanic (prefiksiga RMMV ehk Royal Mail Motor Vessel, 'kuninglik postimootorlaev') oli lõpetamata ookeaniliinilaev, mida ehitati Harland &amp; Wolffi laevatehases White Star Line'ile. See oleks olnud kolmas kompaniile kuulunud sama nime kandev laev. See kavandati 1926. aastal ideega moderniseerida ettevõtte atlandiülene teenistus. Owen Philippsi tulekuga ettevõtte etteotsa kasvas projekti kavandatud maht. Projekt nägi ette suurt laeva, mis pidi esimesena ületama sümboolse piiri — 300 meetrit pikkuses ja 30 sõlme kiiruses.
Pärast mitu aastat kestnud uuringuid alustati ehitamist 1928. aasta juunis. Töid tehti siiski aeglases tempos ja need peatati 1929. aasta juunis, ilmselt seetõttu, et oli vaja täiendavaid veojõuga seotud uuringuid. Samal aastal puhkenud suur depressioon ja rahaline sekeldus, mis saatis Owen Philippsi 1931. aastal vanglasse, lõpetasid ehituse lõplikult, mille jaoks ka valitsus keeldus raha eraldamast.
White Star Line'i laevastikus asendati Oceanic seega kahe väiksema laevaga, Britannicuga ja Georgicuga. Mõlemad said Oceanicu profiilist inspiratsiooni.
Ondřej Čelůstka

Ondřej Čelůstka (sündinud 18. juunil 1989 Zlínis) on Tšehhi jalgpallur, kes mängib kaitsjana Tšehhi kõrgliiga klubis Praha Sparta ja Tšehhi jalgpallikoondises.
Ta alustas klubikarjääri Zlíni Fastavis, mille meeskonnas debüteeris ta Tšehhi kõrgliigas hooajal 2007–08. 2009. aastal liitus ta Praha Slaviaga. Hooaja 2009–10 teises pooles oli ta laenul Itaalia klubis Palermo, mille meeskonnas sai ta Itaalia kõrgliigas kirja ühe mängu.
2011. aasta juulis liitus ta Türgi kõrgliiga klubiga Trabzonspor. UEFA Meistrite Liiga hooaja 2011–12 esimeses alagrupimängus 14. septembril 2011 lõi Čelůstka võõral väljakul värava AC Milani vastu, tuues Trabzonsporile 1:0 võidu. Hooajal 2013–14 oli ta Trabzonsporist laenul Inglismaa kõrgliiga klubis Sunderland.
Hooajal 2014–15 mängis Čelůstka Saksamaa esiliiga klubis 1. FC Nürnberg. Seejärel naasis ta Türgi kõrgliigasse, mängides viis hooaega Antalyaspori ridades.
2020. aasta juulis liitus ta Spartaga.
Tšehhi jalgpallikoondises tegi Čelůstka debüüdi 15. novembril 2013 sõprusmängus Kanada vastu ja lõi selles mängus ka koondisekarjääri esimese värava. Ta kuulub Tšehhi koondisse 2020. aasta Euroopa meistrivõistlustel.
Tomáš Kalas

Tomáš Kalas (sündinud 15. mail 1993 Olomoucis) on Tšehhi jalgpallur, kes mängib keskkaitsja või paremkaitsjana Saksamaa esiliigaklubis FC Schalke 04 ja Tšehhi jalgpallikoondises.
Ta alustas klubikarjääri Olomouci Sigmas, mille meeskonnas debüteeris ta Tšehhi kõrgliigas hooajal 2009–10.
2010. aasta juulis sõlmis ta lepingu Inglismaa klubiga Chelsea. Chelsea meeskonnas mängis Kalas ainult hooajal 2013–14, mil sai Chelsea särgis väljakule kokku neljas mängus. Ülejäänud ajal oli ta laenul teistes klubides: aastatel 2011–2013 Hollandi kõrgliiga klubis Vitesse, 2014–2015 Saksamaa klubis 1. FC Köln, 2015–2016 Inglismaa esiliiga klubis Middlesbrough ja 2016–2018 Inglismaa esiliiga klubis Fulham.
2018. aasta augustis läks ta Chelseast laenule Inglismaa esiliigaklubisse Bristol City, kellega sõlmis 2019. aasta juulis püsiva lepingu. Üleminekusumma oli umbes kaheksa miljonit naelsterlingit, millega oli Kalas Bristol City läbi aegade suurim ost.
2023. aasta augustis sõlmis ta kaheaastase lepingu Saksamaa esiliigaklubiga FC Schalke 04.
2011. aastal jõudis ta Tšehhi kuni 19-aastaste koondisega Euroopa omavanuste meistrivõistlustel finaali, kus kaotati Hispaania eakaaslastele. Tšehhi jalgpallikoondises tegi Kalas debüüdi 14. novembril 2012 sõprusmängus Slovakkia vastu. Koondisekarjääri esimese värava lõi ta 26. märtsil 2018 mängus Hiina vastu. Ta kuulus Tšehhi koondisse 2021. aasta Euroopa meistrivõistlustel.
2012. aastal valiti Kalas Tšehhi jalgpalli aasta talendiks.
Frumkini-nimeline Füüsikalise Keemia ja Elektrokeemia Instituut

Venemaa Teaduste Akadeemia Frumkini-nimeline Füüsikalise Keemia ja Elektrokeemia Instituut (vene keeles Институт физической химии и электрохимии имени А. Н. Фрумкина РАН) on Moskvas asuv Venemaa Teaduste Akadeemia teadusuurimisinstituut, mille peamised uurimisvaldkonnad on füüsikaline keemia, pinnanähtused ja korrosiooniteooria. 
NSV Liidu Teaduste Akadeemia Füüsikalise Keemia Instituut loodi 1945. aastal Moskvas. 1957. aastal instituudi elektrokeemia osakond (juhataja akadeemik Aleksandr Frumkin) reorganiseeriti NSV Liidu Teaduste Akadeemia Elektrokeemia Instituudiks (direktor Aleksander Frumkin kuni oma surmani 1976. aastal). Mõlemad instituudid liideti üheks 2005. aastal.
Róbert Mak

Róbert Mak (sündinud 8. märtsil 1991 Bratislavas) on Slovakkia jalgpallur, kes mängib äärepoolkaitsja või ründava poolkaitsjana Austraalia kõrgliigaklubis Sydney ja Slovakkia jalgpallikoondises.
2004. aastal liitus ta Manchester City noorteakadeemiaga, kuid klubi põhimeeskonda ta välja ei jõudnud.
Aastatel 2010–2014 mängis ta Saksamaa kõrgliigaklubis 1. FC Nürnberg ja 2014–2016 Kreeka kõrgliigaklubis PAOK FC.
2016. aasta juulis siirdus ta Venemaa kõrgliigaklubisse Peterburi Zenit. Hooajal 2017–18 mängis ta Zenitist taas laenul PAOK-s. Hooajal 2018–19 tuli Mak Zenitiga Venemaa meistriks.
2020. aasta jaanuaris sõlmis ta lepingu Türgi kõrgliigaklubiga Konyaspor, kus ta sai kuni hooaja peatumiseni kirja koroonapandeemia tõttu neli liigamängu. Samal aastal liitus ta Ungari kõrgliigaklubiga Ferencváros, kellega tuli 2021. ja 2022. aastal Ungari meistriks.
2022. aasta augustis sõlmis ta kaheaastase lepungu Sydneyga.
Slovakkia jalgpallikoondises tegi Mak debüüdi 6. veebruaril 2013 mängus Belgia vastu. Koondisekarjääri esimese värava lõi ta sama aasta 15. novembril sõprusmängus Poola vastu. Slovakkia koondisse kuulus ta 2016. aasta Euroopa meistrivõistlustel. 2020. aasta Euroopa meistrivõistluste esimeses alagrupimängus 14. juunil lõi ta Poola vastu värava, kuigi tema värav märgiti Poola väravavahi omaväravaks.
Aastatel 2011 ja 2012 valiti Mak Slovakkia parimaks alla 21-aastaseks jalgpalluriks.
Mooses Putro

Mooses Putro (ka Mooses Putronen; 30. oktoober (vkj 18. oktoober) 1848 Tuutari, Ingerimaa – 24. november 1919 Petrograd, Nõukogude Venemaa) oli kirikumuusik ja helilooja.
Tema loodud on Ingerimaa hümn Nouse, Inkeri ("Tõuse Ingeri").
Persic

Persic oli Harland &amp; Wolffi laevatehases Põhja-Iiri pealinnas Belfastis ehitatud ookeaniliinilaev. Laev lasti vette 7. septembril 1899 ja võeti kasutusse detsembris samal aastal. See oli üks Jubilee-klassi aurulaevadest ja seda opereeris laevanduskompanii White Star Line marsruudil Liverpool–Kaplinn–Sydney.
1926. aastal saadeti laev remonti, kuid otsustati, et see enam teenistust ei jätka. 1927. aastal lammutati see vanarauana Madalmaades.
The Spotnicks

The Spotnicks oli Rootsi kitarriansambel aastail 1961–2019.
Alguses mängisid ansamblis Bo Winberg (soolokitarr), Bo Starander (kompkitarr ja laul), Björn Thelin (basskitarr) ja Ove Johansson (trummid).
Ansambel sai hiljem maailmakuulsaks. Tuntud olid nende lood "Hava Nagila", "Last Date" ja "Amapola". Vana vene meloodia "Karelia" sai populaarseks Jaapanis.
1972. aastal oli Saksamaal edukas nende lugu "If You could read my Mind". See oli ka olümpiamängude ametlik signatuur.
Medic (laev 1898)

Medic oli Harland &amp; Wolffi laevatehases Põhja-Iiri pealinnas Belfastis ehitatud ookeaniliinilaev. Laev lasti vette 15. detsembril 1898 ja võeti kasutusse alates augustist järgmisel aastal. See oli üks Jubilee-klassi aurulaevadest ja seda opereeris laevanduskompanii White Star Line marsruudil Liverpool–Kaplinn–Sydney.
Medic müüdi 1928. aastal ja muudeti vaalapüügi-baaslaevaks ning nimetati ümber Hektoria-ks. Laev hukkus 1944. aastal Atlandil, kui seda torpedeeriti.